Fra 27. september til 1. oktober deltog jeg med ca. 20 andre radikale i en studietur til Bruxelles. Turen var arrangeret af EU-dialog Forum, bl.a. ved Karen Melchior.

Første dag blev vi introduceret til Kommissionens arbejde; hovedpunktet var et meget udbytterigt møde med Margrethe Vestager. Efterfølgende havde vi et godt møde med pressen (Per Thiemann, Politiken), hvor vi drøftede mediernes rolle i den stigende EU-skepsis.

Andendagen var helliget Parlamentet. Vi fik en virkelig god indsigt i parlamentets funktion og en rundvisning af Henrik Werner Hansen. Efter frokost havde vi et godt møde med Morten Helweg (Jens Rohde var desværre syg), og Anders Vistisen fra DF, der overraskende viste sig at være en meget sympatisk person – Tja!! Eller måske en dreven politiker! Om aftenen havde vi en meget hyggelig middag med Morten Helweg på en god restaurant, hvor vi især nød den traditionelle Moules Frites.

Resterende dage: Møder med NATO, Britiske tænketanke om Brexit, oplæg om TTIP, møde med DI, , besøg i Parlamentarium, (dokumentationscentret), og møde med den danske EU-repræsentation.

Der *blev* da også tid til at se lidt af Bruxelles og nyde et par af de gode restauranter i byen. Og god snak med radikale fra andre egne af landet.

Alt i alt en rigtig god, udbytterig og hyggelig tur, som jeg kan anbefale andre at melde sig til, når den formodentlig bliver tilbudt igen næste år.

Flemming